次韻仲弟古意
作者：李綱
朝代：宋

paragraphs: 棣萼相榮華，鴒原同急難。
富貴何足羡，名節在所完。
吾家諸弟昆，擢秀森琅玕。
雖無金朱樂，顧有道義歡。
故人豈不多，誰念范叔寒。
卜築九峰下，庇此拙且頑。
山光入户牖，溪水清不湍。
我屋雖無華，容膝審易安。
田疇半莨莠，念兹歲方艱。
虛室味圖史，小圃蓻茝蘭。
蕭然寂寞濱，庶保餘齡閒。
哲弟富才業，壯志思昭姦。
勉哉振此道，吾方閒處看。